# Isabel Ventosa i Roig

Isabel Ventosa i Roig (Vilanova i la Geltrú, Garraf, 20 de novembre de 1834 - Barcelona, 2 d'abril de 1895) fou una religiosa, fundadora de la congregació de les Darderes. Ha estat proclamada serventa de Déu per l'Església catòlica.

## Biografia

Isabel Ventosa era una jove vilanovina, filla de Cristòfol Ventosa Huguet i Eulàlia Roig Carsí, que havia nascut al carrer de Bonaire, 36, la tercera de set germans. Durant l'epidèmia de còlera de 1854, que provocà un miler de morts a Vilanova, començà a tenir cura dels malalts i altres pobres, en un moment que no hi havia prou recursos per atendre'ls. Dos anys després, per continuar la seva vocació, entrà en la Causa Pia Francesc Darder, associació seglar de dones les membres de la qual es comprometien a viure en comunitat i a assistir com a infermeres les malaltes de l'Hospital de la Santa Creu de Barcelona. El mateix any 1856, però, el govern espanyol confiscà els béns de la Causa Pia: les associades deixaren de treballar a l'hospital i hagueren de guanyar-se la vida tenint cura de malalts a domicili.
Isabel Ventosa hi havia ingressat pensant que es tractava d'una congregació religiosa i en veure que no ho era, en va voler marxar, però el seu director espiritual li recomanà que hi continués, i ella volgué aprofitar l'associació per convertir-la en una congregació religiosa. Fou nomenada superiora de la comunitat i tingué una destacada actuació en l'assistència a les víctimes d'una nova epidèmia de còlera que assolà Barcelona el 1885.
L'acció de Ventosa per a transformar l'associació en institut religiós tingué un primer reconeixement quan fou acceptat el seu ingrés dins el Tercer Orde Regular de Sant Francesc. Les primeres constitucions de l'institut, anomenat de les Terciàries Franciscanes de la Nativitat de Nostra Senyora, conegudes com a Darderes, foren redactades pel bisbe de la Seu d'Urgell, Salvador Casañas i Pagès, el 1894. Foren aprovades l'11 d'abril de 1896, un any després de la mort de la fundadora, el 2 d'abril de 1895.
Vilanova i la Geltrú, la població en què havia nascut, donà el seu nom a un carrer de la ciutatː carrer de la Mare Isabel Ventosa.

## Notes i Referències

* 1 2 3 Carbonell, Vicenç; Castells, Alfred; Sabaté, Josep. Els carrers de Vilanova i la Geltrú. L'expansió del segle XX. Centre de Normalització Lingüística Alt Penedès-Garraf. Ajuntament de Vilanova i la Geltrú, 1991, p. 33 i 34.
* ↑ Rodríguez Parada, Concepción. «Isabel Ventosa Roig. Mare Isabel Ventosa» (en castellà). Diccionari Biogràfic de Dones – Xarxa Vives d’Universitats, 2010. [Consulta: 3 març 2025].
* ↑ «Isabel Ventosa i Roig | enciclopedia.cat». [Consulta: 3 març 2025].
* ↑ L'associació havia estat instituïda pel cirurgià guixolenc Francesc Darder en 1730, per oferir atenció sanitària gratuïta a dones malaltes.
* ↑ «Isabel Ventosa Roig». PatrimoniVNG, 22-11-2017. [Consulta: 3 març 2025].
* ↑ La Causa Pia havia nascut sota la protecció de la Confraria Seglar de la Nativitat de Nostra Senyora de Barcelona, amb seu a l'església de Betlem.

## Vegeu també

* Germanes Darderes

## Bibliografia

* Bonet Martí, Josep M.; Lander Azcona, Ana M. Isabel Ventosa y las darderas: Congregación de la Natividad de Nuestra Señora: documentos y comentarios: años 1835-1900. Barcelona: Instituto de las Hermanas Franciscanas Misioneras...1997.

## Enllaços externs

* Martínez Naranjo, Javier. «Las congregaciones marianas de la Compañía de Jesús y su contribución a la práctica de la caridad (ss. XVI-XVIII)». Revista de historia moderna, n. 21 (2003), p. 211-238.